Imtella' Lulju 18, 2021 Rapport: Daphne Cassar L-udjenza u dawk li kienu qed isegwu l-akbar festival tal-films fid-dinja, il-festival ta' Cannes, inħasdu meta c-chairman tal-ġurija Spike Lee ħabbar il-film rebbieħ tal-unur prestiġjuż tal-Palme D'Or qabel il-waqt. 'Titane' kiseb l-unur prestijuż, bid-direttriċi Julia Docournau issir it-tieni mara fl-istorja li rebħet il-Palme d'Or, l-ewwel mara li rebħitu weħidha. Titane, film immaġinattiv dwar serial killer li nħadem mid-direttriċi Franċiża Julia Docournau rebaħ il-premju ewlieni: il-Palme d'Or waqt il-festival tal-films ta' Cannes. Il-Kap tal-Ġurija Spike Lee aċċidentalment żvela l-isem tal-film rebbieħ qabel ma tħabbar uffiċjalment li l-film ta' Docournau li għandha 37 sena kien rebaħ l-unur ewlieni f'Cannes. Hija saret it-tieni mara fl-istorja tal-festival li rebħet dan l-unur wara Jane Campion li rebħet l-unur fl-1993 bil-film, The Piano. Deskritt bħala film tal-orrur, il-film jirrakkonta l-istorja ta' mara bi platt tat-titanju f'rasha. Id-direttriċi naqqxet il-bidu tas-suċċess tagħha fil-qasam ċinematografiku bil-film "Raw" fl-2016. L-ikbar festival tal-films fid-dinja irritorna lejn ir-Riviera Franċiża wara li s-sena l-oħra ma sarx minħabba l-pandemija tal-Covid. Id-distinction Grand Prix mar għall-film, Compartment no6 ta' Juho Kuosmanen, dwar mara li għamlet vjaġġ bil-ferrovija madwar ir-Russja, u l-film "A Hero" tal-Iranjan, Asghar Farhadi dwar priġunier li jiffaċċja dilemma morali. Leos Carax rebaħ l-unur għall-aqwa direttur fil-film Annette filwaqt li l-Ġappunżi Hamaguchi Ryusuke u Takamusa Oe rebħu l-unur għall-aqwa screenplay tal-film "Drive My Car," li hu bbażat fuq novella ta' Haruki Murakami. Renate Reinsve rebħet l-unur għall-aqwa attriċi għall-film "The Worst Person In The World" kummiedja ta' Joachim Trier, filwaqt li Caleb Landry Jones rebaħ l-unur għall-aqwa attur fil-film Awstraljan, Nitram. Il-premju tal-ġurija intrebaħ minn żewġ films, "Ahed's Knee", il-ħarsa ta' Nadav Lapid's lejn il-liberta' artistika f'Israel u "Memoria" film Tajlandiż tad-direttur Apichatpong Weerasethakul.